Diari Oficial de la Generalitat Valenciana


Sumari del DOGV 5398, del 29-11-2006 (2006/13022)

RESOLUCIÓ de 23 de novembre del 2006, de la Conselleria d'Economia, Hisenda i Ocupació, per la qual s'establixen els servicis essencials mínims amb ocasió de la vaga convocada en les institucions sanitàries públiques i privades del conjunt de l'Estat, que afectarà tots els treballadors tècnics especialistes/superiors sanitaris i auxiliars d'infermeria que estan exercint funcions de tècnic especialista conforme a l'Ordre Ministerial de 14 de jnuy de 1984.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2006/11/23/(1)/dof/vci/html**

### Dades del document

Número de DOGV
:   5398

Data del DOGV
:   29-11-2006

Secció del DOGV
:   I. DISPOSICIONS GENERALS

Número del document
:   2006/13605


Data del document
:   23-11-2006

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * vaga
    * legislació
    * dret de vaga
    * servei sanitari

RESOLUCIÓ de 23 de novembre del 2006, de la Conselleria d'Economia, Hisenda i Ocupació, per la qual s'establixen els servicis essencials mínims amb ocasió de la vaga convocada en les institucions sanitàries públiques i privades del conjunt de l'Estat, que afectarà tots els treballadors tècnics especialistes/superiors sanitaris i auxiliars d'infermeria que estan exercint funcions de tècnic especialista conforme a l'Ordre Ministerial de 14 de jnuy de 1984. [2006/13821]  
Vist l'escrit de data 15 de novembre del 2006, subscrit pel senyor Juan Felipe Rodríguez Ballesta, en representació de la Federació Estatal de Sindicats Tècnics Superiors Sanitaris, FESITESS, i pel senyor Antonio Arroyuelo Cladera, en representació de la Federació Estatal de Tècnics Especialistes Sanitaris, FETES, que anuncia convocatòria de vaga que afectarà tots els treballadors tècnics especialistes/superiors sanitaris i auxiliars d'infermeria que estan exercint funcions de tècnic especialista conforme a l'Ordre Ministerial de 14-6-1984 del conjunt de l'Estat, on queda inclosa l'Agència Valenciana de Salut de la Conselleria de Sanitat de la Generalitat i els centres sanitaris de caràcter privat ubicats en el territori de la Comunitat Valenciana, que tindrà lloc els dies 30 de novembre, 1, 4, i 5 de desembre, durant 24 hores, i s'iniciarà a les 22.00 hores del dia 29 de novembre i acabarà a les 22.00 hores del dia 5 de desembre del 2006, excloent-ne els dies 2 i 3 de desembre.  
I havent complit el preavís preceptiu establit en la legislació vigent.  
Atés que la competència per a establir les mesures necessàries per al funcionament del Servici Públic, establida en l'article 10 del Reial Decret Llei 17/1977, de 4 de març, correspon al Consell de la Generalitat i per delegació a esta conselleria, en el Decret 112/2003, d'11 de juliol, del president de la Generalitat Valenciana pel qual s'aprova el Reglament Orgànic i Funcional de la Conselleria d'Economia, Hisenda i Ocupació i d'acord amb el que establixen els articles 28.2, 148.1.5. i 149.1.7. de la Constitució Espanyola i l'article 51.1 de l'Estatut d'Autonomia de la Comunitat Valenciana, aprovat per Llei Orgànica 1/2006, de 10 d'abril, així com l'article 2n, 1 del Reial Decret 4105/82 de 29 de desembre i el seu annex I sobre transferències de funcions i servicis de l'administració de l'Estat a la Generalitat en matèria de Treball.  
Atés que s'ha de conjugar l'atenció dels servicis públics amb l'exercici del dret de vaga que amb la qualificació de fonamental instituïx la nostra Constitució en l'article 28.2, com ha assenyalat la important sentència del Tribunal Constitucional de 8 d'abril de 1981, desplegada posteriorment, entre altres, per les Sentències 26 i 33/81, 51 i 53/86, 27/89 i 43/90, en concordança amb el Reial Decret Llei 17/1997, de 4 de març. En conseqüència, s'ha de limitar el dret de vaga en la justa i estricta mesura per al manteniment dels servicis públics i l'autoritat laboral podrà acordar les mesures necessàries per a assegurar-ne el funcionament.  
En la mesura que la destinatària i creditora dels servicis afectats per la vaga és la comunitat sencera i que estos són al mateix temps essencials per a la comunitat, aquella no pot imposar el sacrifici dels interessos dels destinataris dels servicis esmentats, entenent que el dret de la comunitat a estes prestacions és prioritari respecte del dret de vaga, sense que, d'altra banda, la consideració d'un servici com a essencial signifique la supressió d'este dret per als treballadors ocupats en este servici, sinó només l'adopció de les garanties necessàries per al seu manteniment; i finalment s'assenyala que si la vaga ha de mantindre una capacitat de pressió suficient com per a aconseguir els seus objectius enfront de l'empresa, en principi destinatària del conflicte, no se li ha d'afegir la pressió addicional del dany innecessari que patix la comunitat com a usuària dels servicis públics.  
Atés que d'acord amb doctrina constitucional reiterada, la naturalesa essencial d'un servici, ho és, no tant per la naturalesa de l'activitat que es realitza, sinó per la dels interessos a la satisfacció dels quals es dirigix la prestació de què es tracta, i han de ser essencials els béns i interessos satisfets, perquè el servici siga essencial, la qual cosa ens situa en l'exercici de drets fonamentals i el lliure gaudi dels béns constitucionalment protegits, que en l'àmbit en què es concreta esta resolució, es traduïx en el que disposa l'article 15 de la Constitució Espanyola, sobre dret a la vida i a la integritat física i en l'article 43, sobre protecció de la salut, respectivament.  
Atés que l'atenció sanitària que presten els tècnics superiors sanitaris que exercixen les seues funcions en les institucions sanitàries dependents del Sistema Nacional de Salut pot estimar-se, en la mesura que afecta el dret a la salut establit en l'article 43.1 de la Constitució Espanyola, com un servici essencial per a la comunitat, d'inajornable necessitat i que el legítim exercici del dret a vaga no ha d'implicar en cap concepte risc per a la vida o la salut de les persones afectades per este servici. Per tant, tenint en compte la doctrina del Tribunal Constitucional, en concret la Sentència de 3 d'abril de 1981, dins dels termes constitucionals cal limitar el dret de vaga dels treballadors per a garantir la prestació d'allò que en este supòsit concret s'estima com a servicis públics d'inajornable necessitat, si bé no tots els servicis clínics tenen esta naturalesa, sinó només aquells la falta de prestació dels quals puga ocasionar als seus usuaris lesió en el seu dret fonamental a la vida o a la salut, per la qual cosa s'exigix una valoració restrictiva per part de l'autoritat laboral, de manera que no es veja lesionat el dret a la vaga.  
Atés que el dret que assistix a les persones usuàries del servici públic sanitari a rebre l'atenció adequada i la conseqüent prestació de servicis no pot determinar-se de forma apriorística, sinó després d'una valoració i ponderació dels béns i drets afectats, de l'àmbit personal, funcional o territorial de la vaga, de la seua duració i la resta de circumstàncies que concorren per a aconseguir el major equilibri entre el dret de vaga i aquells altres béns que el mateix servici essencial satisfà. (Sentència del Tribunal Superior de Justícia de Madrid de 12-11-1997, núm.: 1147/1997).  
Atés que si bé la continuïtat del servici ha de quedar assegurada durant la vaga, l'establiment dels servicis mínims ha de realitzar-se amb un criteri restrictiu, sense pretendre aconseguir el nivell de funcionament habitual, ha d'existir una raonable adequació o proporcionalitat entre la protecció de l'interés de la comunitat i la restricció imposada a l'exercici del dret de vaga, entre els sacrificis que s'imposen als vaguistes i els que patisquen els usuaris, (SSTC 51/86, 53/86, i 123/90, entre altres).  
De tot això es conclou que en l'adopció de les mesures necessàries per a assegurar el funcionament dels servicis, segons establix el paràgraf segon de l'article 10 del Reial Decret 17/1977 mencionat, ha de conjugar-se l'atenció dels servicis essencials per a la comunitat amb l'exercici del dret de vaga dels treballadors per a la defensa dels seus interessos, per la qual cosa s'ha de limitar este en la justa i estricta mesura per al manteniment d'este servici, manteniment que implica únicament la prestació dels treballs necessaris per a la cobertura mínima dels drets, llibertat o béns que el mateix servici satisfà, però sense aconseguir el nivell de rendiment habitual, ni assegurar el seu funcionament normal, i el Tribunal Constitucional establix que els servicis mínims afecten la part de l'activitat que es jutja no susceptible d'interrupció per a no danyar irremeiablement els drets fonamentals, les llibertats públiques i els béns protegits constitucionalment.  
Atés que en la present resolució s'han complit totes les prescripcions legals de caràcter general, així com les específiques reguladores de la matèria concreta, resolc   
Primer  
Als efectes previstos en l'apartat 2n de l'article 10é del Reial Decret Llei 17/1977, de 4 de març, i disposicions concordants, es determinen les mesures necessàries per a assegurar els Servicis Essencials Mínims que haurà de prestar el personal afectat mentre dure la situació de vaga, en els termes que a continuació s'especifiquen:   
I. En els hospitals, es realitzaran els servicis propis d'una jornada habitual en els servicis següents:  
1. Diàlisi.  
2. Radioteràpia.  
3. Oncologia  
4. Programa de transplantaments  
5. UCI  
6. Unitats de Reanimació.  
7. Quiròfans programats en horari de matí.  
II. Amb caràcter general, per a tots els servicis i unitats, en tots els torns i àmbits d'activitat del centre de gestió, es garantirà la realització de les activitats sanitàries següents:  
- El 100 per 100 de determinacions i exploracions urgents.   
- El 100 per 100 de determinacions i exploracions a pacients ingressats  
- El 100 per 100 de determinacions, exploracions i procediments terapèutics a pacients que reben tractament en Hospital de Dia: Oncohematolòic, Sida, Pediatria o medicoquirúrgic i Unitats de Cures Pal.liatives.  
- El 100 per 100 de les proves la realització de les quals siga determinant per a confirmar la sospita de patologia maligna d'origen tumoral o aquells procediments terapèutics que incidisquen sobre patologies d'esta índole.   
- Qualsevol prova, exploració o procediment a realitzar en pacients desplaçats des d'àrees sanitàries diferents de la de referència.   
III. Altres servicis mínims:  
Bioquímica  
- Es garantiran els estudis analítics a pacients oncohematològics.   
- Es garantirà la recepció i processament (fase analítica) de determinacions els resultats de les quals siguen determinants per a modificacions de tractament.   
Immunologia   
- Es garantirà la continuïtat de cultius cel.lulars en curs.  
- Es garantirà la recepció i processament (fase analítica) de determinacions pautades els resultats de les quals siguen determinants per a modificacions de tractament.   
Genètica  
- Es garantirà la continuïtat de cultius cel.lulars en curs.  
- Es garantirà la realització de cariotips prenatals.   
- Es garantirà la recepció i processament (fase analítica) de les determinacions els resultats de les quals siguen determinants per a modificacions de tractament.   
Hematologia  
- Es garantirà la continuïtat de cultius cel.lulars en curs.  
- Es garantirà la recepció i processament (fase analítica) de les determinacions els resultats de les quals siguen determinants per a modificacions de tractament.  
Microbiologia   
- Es garantirà el processament de mostres en curs per a cultiu i la recepció i processat d'hemocultius i líquid cefaloraquidi.  
Banc de Sang  
- Es garantirà la realització de Proves Creuades per a Cirurgia Programada.  
- Es garantirà el retipatge de mostres per a mantindre estoc de manera que quede assegurat l'abastiment de sang.   
- Es garantirà el retipatge d'hemoderivats obtinguts per mitjà d'afèresi.  
Radiologia   
- Es garantiran tots els procediments intraoperatoris.  
Radioteràpia   
- Es garantiran el 100 per 100 de tractaments oncològics.   
Medicina nuclear   
- Es garantirà la realització d'exploracions i determinacions a pacients amb sospita de patologies que puguen comportar risc vital, així com a pacients ingressats en la Unitat de Dolor Precordial  
Anatomia patològica   
- Es garantirà el processament de les mostres intraoperatòries.  
- Es garantirà la recepció i processament (fase analítica) de les determinacions els resultats de les quals siguen determinants per a modificacions de tractament.  
IV. Centre de Transfusions de la Comunitat Valenciana.  
Es prestaran uns servicis mínims equivalents al 75% del personal per centre, servici i torn.  
V. Centres de Salut Pública.   
Unitat de Càncer de Mama: un tècnic especialista.  
Laboratoris de Salut Pública:  
Centre de Salut Pública d'Alacant: un tècnic especialista.  
Centre de Salut Pública de València: un tècnic especialista.  
Centre de Salut Pública de Castelló: un tècnic especialista.  
Als servicis competents de la Conselleria de Sanitat o altres entitats afectades, escoltat el Comité de Vaga, correspondrà la determinació d'estos servicis, que hauran de prestar-se amb els mitjans personals estrictament necessaris per a assegurar la seua prestació en condicions de màxima seguretat, i ambdues parts es responsabilitzaran del compliment d'estos Servicis Essencials Mínims.  
Segon  
Els servicis essencials establits en la present resolució, no podran ser pertorbats per alteracions o parades del personal designat per a la seua prestació. En cas de produir-se seran considerats il.legals i els que els ocasionen incorreran en responsabilitat, que els serà exigida d'acord amb l'ordenament jurídic vigent.  
El que disposa el paràgraf anterior no suposa cap limitació dels drets que la normativa reguladora de la vaga reconeix al personal en esta situació no empleat en la cobertura dels servicis mínims establits, ni tampoc afectarà la tramitació o efectes de les peticions que motiven la vaga.  
Tercer  
Que es notifique la resolució a la Conselleria de Sanitat, sindicats convocants, al Comité de Vaga i a les Subdelegacions del Govern.  
Quart  
La present resolució tindrà efectes immediats des de la data de la notificació a les parts interessades.  
Que amb la notificació s'advertisca a les parts del dret que els assistix de recórrer la present resolució davant de la Sala Contenciosa Administrativa del TSJ de la Comunitat Valenciana, conforme disposa la Llei 29/1998, de 13 de juliol, reguladora de la Jurisdicció Contenciós Administratives, dins de termini dels deu dies següents a la notificació, en la forma prevista en els articles 115 i ss. de la mencionada llei.  
València, 23 de novembre del 2006.. El director general de Treball i Seguretat Laboral (per Delegació de firma, Resolució 21.07.2003): Román Ceballos Sancho.


Còpia Permalink ELI